**Ministru kabineta noteikumu projekta „Kārtība, kādā personu reģistrē par Latvijas pilsoni” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Pilsonības likuma 2.panta ceturtā daļa un 8.1 panta ceturtā daļa (redakcijā, kas stājas spēkā 2013.gada 1.oktobrī). |
| 2. | Pašreizējā situācija un problēmas | Saeima ir pieņēmusi un 2013.gada 23.maijā Valstsprezidents izsludinājis likumu „Grozījumi Pilsonības likumā”, kas stāsies spēkā 2013.gada 1.oktobrī. Minētais likums paredz paplašināt Latvijas pilsoņu kopumu un nostiprināt Latvijas valsts tiesiskās saiknes ar tai piederīgajiem pilsoņiem, tāpat arī likums paredz paplašināt dubultpilsonības iespējamību Latvijas pilsoņiem.Likumā ir izslēgts 3.pants par bērna pilsonību, kura dzimšanas brīdī viens no vecākiem ir Latvijas pilsonis, atvietojot to ar likuma 2.panta pirmās daļas 2.punktu. Jaunais regulējums atvieglos Latvijas pilsonības iegūšanu tiem ārpus Latvijas dzimušajiem bērniem, kuru dzimšanas brīdī viens no vecākiem ir Latvijas pilsonis, otrs – citas valsts pilsonis, un bērna dzimšanas brīdī abu vecāku pastāvīgā dzīvesvieta ir ārpus Latvijas. Saskaņā ar likuma 3.panta trešo daļu vecākam, kurš ir citas valsts pilsonis, bija jāiesniedz rakstiska piekrišana par bērna atzīšanu par Latvijas pilsoni. Kā rāda Pilsonības un migrācijas lietu pārvaldes (turpmāk tekstā – Pārvalde) prakse ir regulāri gadījumi, kad šādu piekrišanu nav iespējams iesniegt, jo otrs bērna vecāks dzīvo atsevišķi un neuztur kontaktus ar ģimeni un diemžēl šādos gadījumos ir jāatsaka bērnam piešķirt Latvijas pilsonību, kaut gan viņa dzimšana brīdī viens no vecākiem ir Latvijas pilsonis. Jaunais regulējums šo problēmu novērsīs.Tāpat arī ir precizēti nosacījumi par latviešiem un līviem, kuriem ir tiesības tikt reģistrētiem kā Latvijas pilsoņiem. Latvieši un līvi varēs saglabāt arī citas valsts pilsonību, ja tāda viņiem ir.Likums jaunajā redakcijā nošķir Latvijas trimdinieku pilsonības jautājumu no dubultpilsonības pieļaujamības Latvijas pilsoņiem, kas citas valsts pilsonību dažādu iemeslu dēļ ieguvuši pēc Latvijas Republikas neatkarības atjaunošanas.Likums paredz Pilsonības likumā ietvert 8.1pantu, kas atvietotu likuma pašreiz spēkā esošajā redakcijā esošo pārejas noteikumu 1.punktu. Jaunais regulējums paredz laika ziņā neierobežotas tiesības tiem Latvijas pilsoņiem, kuri laikā no 1940.gada 17.jūnija līdz 1990.gada 4.maijam, glābdamies no PSRS un Vācijas okupācijas režīmu terora, ir atstājuši Latviju kā bēgļi, tikuši deportēti vai minēto iemeslu dēļ nav varējuši atgriezties Latvijā, un viņu pēcnācējiem reģistrēties Iedzīvotāju reģistrā kā Latvijas pilsoņiem. Veicot šādu reģistrāciju, šīs personas var saglabāt arī citas valsts pilsonību, ja viņiem tāda ir.Šobrīd nav normatīvā akta regulējuma, kas paredzētu kārtību, kādā personas var tikt reģistrētas par Latvijas pilsoņiem. Likums „Grozījumi Pilsonības likumā”, kas pieņemts 2013.gada 9.maijā, paredz deleģējumu Ministru kabinetam noteikt kārtību, kādā personu reģistrē par Latvijas pilsoni. |
| 3. | Saistītie politikas ietekmes novērtējumi un pētījumi | Projekts šo jomu neskar. |
| 4. | Tiesiskā regulējuma mērķis un būtība | Atbilstoši jaunajam regulējumam izstrādātais Ministru kabineta noteikumu projekts paredz kārtību, kādā personas tiek reģistrētas par Latvijas pilsoņiem saskaņā ar Pilsonības likuma 2.panta pirmo daļu un 8.1pantu un, kādi dokumenti personai jāiesniedz, lai tā apliecinātu savu atbilstību Pilsonības likuma 2.panta pirmās daļas 1., 2., 3., 4., 5., vai 6.punktam vai 8.1pantam. Tāpat arī noteikumi paredz to, ka Pārvaldes priekšnieks vai viņa pilnvarota amatpersona pieņem lēmumu par personas reģistrēšanu par Latvijas pilsoni vai atteikumu reģistrēt personu par Latvijas pilsoni. Minētie lēmumi ir rakstveida administratīvie akti, kas tiek izdoti saskaņā ar Administratīvā procesa likuma nosacījumiem.Latvijas pilsonības pretendenti dzīvo ārvalstīs, kur ne vienmēr ir Latvijas diplomātiskās pārstāvniecības vai arī attālumi līdz tām ir lieli, kas prasa finanšu un laika resursus līdz to nokļūšanai. Ievērojot minēto un labas pārvaldības principu, jāparedz iespēja personai nosūtīt dokumentus pa pastu. Nosūtot dokumentus pa pastu, personai jāpievieno personu apliecinoša dokumenta kopija, jo citādi personai nav iespējas apliecināt savu identitāti, ja dokumenti tiek nosūtīti pa pastu. Personu apliecinoša dokumenta kopija ir nepieciešama arī tādēļ, ka tajā ir norādīti precīzi personas dati un personas valstiskā piederība. Šie dati ir būtiski, jo tās ir obligātās ziņas, kas jāiekļauj Iedzīvotāju reģistrā saskaņā ar Iedzīvotāju reģistra likuma prasībām. Latvijas pilsonības pretendenti lielākoties būs citas valsts valstspiederīgie un līdzšinējā Pārvaldes prakse Latvijas pilsonības reģistrācijas lietās liecina, ka tieši ar personu apliecinošu dokumentu personas apliecina savu piederību kādas valsts pilsoņu kopumam, tādejādi personu apliecinoša dokumenta kopijas nosūtīšana ir būtiska, lai pārliecinātos par personas tiesībām reģistrēt Latvijas pilsonību, jo Pilsonības likuma normas attiecībā uz dubultpilsonības pieļaušanu ir atšķirīgas. Bez tam personu apliecinoša dokumenta kopija nepieciešama, jo ziņas par Latvijas valstspiederīgā citas valsts pilsonības esamību ir iekļaujamas Iedzīvotāju reģistrā saskaņā ar Iedzīvotāju reģistra likuma 15.panta otrās daļas nosacījumiem. Pārvaldes ieskatā personu apliecinoša dokumenta kopijas nosūtīšana nav pretrunā Personu apliecinoša dokumenta likuma un Fizisko personu datu aizsardzības likuma prasībām, jo Personu apliecinoša dokumenta likuma prasības attiecas uz Latvijā izdotiem dokumentiem, savukārt Latvijas pilsonības pretendenti Pārvaldei nosūtīs ārvalstīs izdota dokumenta kopiju. Pārvalde personu apliecinoša dokumenta kopijā esošos personas datus apstrādās atbilstoši paredzētajam mērķim un tam nepieciešamajā apmērā, jo personas vārds, uzvārds, dzimšanas dati, dzimšanas vieta un valstiskā piederība, kā arī personu apliecinoša dokumenta izdošanas vieta, datums un derīguma termiņš ir obligātās ziņas, kas iekļaujamas Iedzīvotāju reģistrā saskaņā ar likuma prasībām.Noteikumu projekts paredz iespēju personai iesniegt iesniegumu par Latvijas pilsonības reģistrēšanu saskaņā ar Elektronisko dokumentu likuma nosacījumiem. Tomēr jāņem vērā, ka iesniegumi galvenokārt tiks sūtīti no ārvalstīm un varētu būt problēmas ar ārvalstī izsniegta kvalificēta sertifikāta atzīšanu, kā arī papildu dokumentu pievienošanu, tas ir, personu apliecinoša dokumentu, dokumenta, kas apliecina personas valstisko piederību, civilstāvokļa reģistrācijas dokumentu u.c. Uz minētiem gadījumiem attieksies Latvijas normatīvie akti, kas nosaka elektronisko dokumentu apriti. Iesniegums par Latvijas pilsonības reģistrēšanu ir iesniedzams valsts valodā saskaņā ar Valsts valodas likuma 10.panta otrās daļas nosacījumiem. Tā kā Latvijas pilsonības pretendenti dzīvo ārvalstīs un viņiem ir ārvalstīs izsniegti dokumenti (dzimšanas apliecības vai personu apliecinoši dokumenti), kuros personvārdi ir norādīti citās valodās, iesniegumā personai savs personvārds ir jānorāda latviešu valodā. Šāda nepieciešamība izriet ne tikai no Valsts valodas likuma prasībām, bet arī Iedzīvotāju reģistra likuma 9.panta otrajai daļai, kurā noteikts, ka ziņas reģistrā ieraksta latviešu valodā, izņemot ārzemnieka vārdu, uzvārdu un personas adresi ārvalstī. Gadījumā, ja persona šaubās vai nezin, kā atveidot savu personvārdu latviešu valodā, tai ir iespēja sazināties ar Latviešu valodas aģentūru (telefoniski, ar elektroniskā pasta starpniecību) un noskaidrot pareizu sava personvārda atveidi latviešu valodā. Tā kā Pārvaldes un Ārlietu ministrijas oficiālajās interneta vietnēs tiks ievietota aktuālā informācija par Latvijas pilsonības reģistrēšanas procesu, papildus tiks norādīti arī Latviešu valodas aģentūras kontakti, lai personas pirms iesnieguma iesniegšanas varētu pārliecināties par sava personvārda atveidi. Līdzšinējā Pārvaldes prakse liecina, ka personas labprāt izmanto iespēju konsultēties ar Latviešu valodas aģentūru, jo tikai persona visprecīzāk prot izskaidrot sava vai sava bērna vārda izcelsmi un tā izrunu oriģinālvalodā, kā arī Latviešu valodas aģentūra bieži pieļauj vairākus personvārda atveides variantus un tad persona var izvēlēties sev vēlamāko. Gadījumos, kad persona nav norādījusi iesniegumā savu personvārdu atbilstoši latviešu valodas pareizrakstības normām vai tai nav bijusi iespēja sazināties ar Latviešu valodas aģentūru, Pārvalde, saņemot personas iesniegumu, sazinās ar Latviešu valodas aģentūru, noskaidro personvārda pareizo atveidi un par to informē personu. Tā kā Latvijas pilsonības pretendentiem lielākoties dzimšanas apliecības un personu apliecinoši dokumenti ir izdoti ārvalstīs, tajos nav noradīta informācija par personas tautību. Iedzīvotāju reģistra likuma 10.panta pirmās daļas 9.punkts paredz, ka reģistrā iekļaujamas ziņas par personas tautību, savukārt Ministru kabineta 2009.gada 10.marta noteikumu Nr.225 „Noteikumi par Iedzīvotāju reģistra pirmuzskaites veidlapas paraugu un tās aizpildīšanas kārtību” 14.punktā noteikts, ka aizpildot veidlapas 4.sadaļas rindu “Tautība”, ievēro šādus nosacījumus:1. ja personas tautība ierakstīta kādā dokumentā, personas tautību veidlapā ieraksta atbilstoši dokumentā noteiktajam;2. ja personas tautība nav noteikta, tautību veidlapā ieraksta saskaņā ar personas izvēli atbilstoši tiešo augšupējo radinieku tautībai divu paaudžu robežās;3. ja persona nav izvēlējusies tautību, veidlapā ieraksta norādi “neizvēlēta”;4. ja personai nav informācijas par savu augšupējo radinieku tautību divu paaudžu robežās, veidlapā ieraksta norādi “nezināma”.Lai iekļautu ziņas par personas tautību Iedzīvotāju reģistrā, iesniegumā par Latvijas pilsonības reģistrēšanu persona norāda, kāda ir tās tautība, vai arī atzīmē, ka tautība ir neizvēlēta vai nezināma, jo kā tika minēts iepriekš, lielākoties ārvalstīs izdotajos dokumentos nav informācijas par personas tautību.Kā izriet no minētajiem Ministru kabineta noteikumiem, ja kādā dokumentā ir ierakstīta personas tautība, to iekļauj Iedzīvotāju reģistrā no minētā dokumenta. Pārvaldes prakse liecina, ka visbiežāk personas tautība ir norādīta personu apliecinošos dokumentos, piemēram, Latvijā izdotajās PSRS iekšzemes pilsoņu pasēs, Latvijas pilsoņu pasēs, kas izdotas sākot ar 1992.gadu, kā arī citu bijušo Padomju Savienības valstu pilsoņu pasēs. Ja šobrīd personai ir izdots personu apliecinošs dokuments, kurā nav norādīta tautība, piemēram, Izraēlas pilsoņa pase, taču tās rīcībā ir nederīgs personu apliecinošs dokuments, piemēram, bijušās PSRS pilsoņa pase ar tautības norādi, persona to var uzrādīt kā tautību apliecinošu dokumentu.Persona savu tautību var apliecināt arī ar arhīva izziņu par Tautas skaitīšanas rezultātiem, neatkarīgi no laika, kad tā ir veikta, jo būtisks ir nevis laiks, kad veikta Tautas skaitīšana, bet gan tas, lai šajos Tautas skaitīšanas rezultātos būtu ziņas par personas tautību.Gadījumā, ja personu reģistrē par Latvijas pilsoni saskaņā ar Pilsonības likuma 2.panta pirmās daļas 1., 2., 4.punktu, jāpārliecinās par personas piederību citas valsts pilsoņu kopumam. Noteikumu projektā noteikts, ka personai jāuzrāda Pilsonības un migrācijas lietu pārvaldes noteiktas ārvalsts kompetentas iestādes izsniegts dokuments, kas apliecina, ka persona nav attiecīgās valsts pilsonis. Nosakot minēto iestādi, ņem vērā personas tiesiskās saites ar attiecīgo valsti, proti, personas dzimšanas valsti, dzīvesvietas valsti un valsti, kuras pilsonis varētu būt attiecīgā persona, piemēram, ņemot vērā tuvinieku pilsonību (vecāku, laulātā).Gadījumā, ja latvietis vai līvs, kurš dzīvo ārpus Latvijas, nevarēs pieradīt savu vai savu priekšteču piederību valstsnācijai vai autohtoniem ar tradicionāliem tautību apliecinošiem dokumentiem (personu apliecinošu dokumentu, civilstāvokļa reģistrācijas dokumentu, arhīva izsniegtu izziņu par tautas skaitīšanas rezultātiem vai tiesas spriedumu, ar ko ir konstatēts fakts par personas piederību valstsnācijai vai autohtoniem), noteikumu projekts saskaņā ar Pilsonības likuma nosacījumiem paredz iespēju latvietim vai līvam iesniegt dokumentāru apliecinājumu par savu piederību latviešu kopienai ārpus Latvijas, piemēram, Pasaules Brīvo latviešu apvienībai, Svētdienas latviešu vai līvu skolām, latviešu draudzēm ārvalstīs, latviešu studentu korporācijām ārvalstīs un citām latviešu sabiedriskām organizācijām ārvalstīs, vai arī citu dokumentu, kas apliecina personas piederību pie valstsnācijas vai autohtoniem. |
| 5. | Projekta izstrādē iesaistītās institūcijas | Projekts šo jomu neskar. |
| 6. | Iemesli, kādēļ netika nodrošināta sabiedrības līdzdalība | Projekts šo jomu neskar. |
| 7. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību** |
| 1. | Sabiedrības mērķgrupa | Noteikumu projekts attiecas uz personām, kuras vēlas reģistrēt Latvijas pilsonību. Precīzu minētās grupas lielumu ir grūti noteikt. Saskaņā ar Pārvaldes rīcībā esošo informāciju ik gadu tiek reģistrēti aptuveni 4000 ārvalstīs dzimušie Latvijas pilsoņu bērni un šim skaitam ir tendence palielināties. Tāpat arī ik gadu tiek izskatīti aptuveni 200 personu iesniegumi par Latvijas pilsonības reģistrāciju saistībā ar piederību valstsnācijai vai priekšteču piederību Latvijas pilsoņu kopumam 1940.gada 17.jūnijā. Pēc Pasaules Brīvo latviešu apvienības veiktās biedru aptaujas saistībā ar grozījumiem Pilsonības likumā uz Latvijas pilsonību varētu pretendēt aptuveni 22 000 personas un viņu pēcteči, kuras atstāja Latviju laikā no 1940.gada 17.jūnija līdz 1990.gada 4.maijam, glābdamies no PSRS un Vācijas okupācijas režīma.  |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Projekts šo jomu neskar. |
| 3. | Tiesiskā regulējuma finansiālā ietekme | Projekts šo jomu neskar. |
| 4. | Tiesiskā regulējuma nefinansiālā ietekme | Ar šo projektu tiks realizētas ar Pilsonības likuma grozījumiem paplašinātās Latvijas pilsoņu tiesības. |
| 5. | Administratīvās procedūras raksturojums | Projekts paredz jaunu kārtību, kādā personas varēs reģistrēt Latvijas pilsonību, tādējādi paplašinot Latvijas pilsoņu loku. |
| 6. | Administratīvo izmaksu monetārs novērtējums | Projekts šo jomu neskar. |
| 7. | Cita informācija | Nav. |

|  |
| --- |
| **VI. Sabiedrības līdzdalība un šīs līdzdalības rezultāti** |
| 1. | Sabiedrības informēšana par projekta izstrādes uzsākšanu | Projekts pirms izsludināšanas Valsts sekretāru sanāksmē publicēts Iekšlietu ministrijas mājas lapā. |
| 2. | Sabiedrības līdzdalība projekta izstrādē | Līdz projekta izsludināšanai Valsts sekretāru sanāksmē komentāri par projektu nav saņemti. |
| 3. | Sabiedrības līdzdalības rezultāti | Projekts šo jomu neskar. |
| 4. | Saeimas un ekspertu līdzdalība | Projekts šo jomu neskar. |
| 5. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Pilsonības un migrācijas lietu pārvalde un Ārlietu ministrija |
| 2. | Projekta izpildes ietekme uz pārvaldes funkcijām | Projekts pārvaldes funkcijas neietekmē. |
| 3. | Projekta izpildes ietekme uz pārvaldes institucionālo struktūru. Jaunu institūciju izveide | Jaunas institūcijas netiek izveidotas. |
| 4. | Projekta izpildes ietekme uz pārvaldes institucionālo struktūru. Esošu institūciju likvidācija | Esošās institūcijas netiek likvidētas. |
| 5. | Projekta izpildes ietekme uz pārvaldes institucionālo struktūru. Esošu institūciju reorganizācija | Esošās institūcijas netiek reorganizētas. |
| 6. | Cita informācija | Nav. |

Anotācijas III, IV,V sadaļa – projekts šo jomu neskar.

Iekšlietu ministrs R.Kozlovskis

Vīza: valsts sekretāres pienākumu izpildītāja I.Aire

23.08.2013. 12:30

1989

S.Kundrāte

67219289

sanda.kundrate@pmlp.gov.lv